Mall of Africa: Winkel-waansin | Netwerk24
'n Buurvrou het Dinsdag die angsnag beskryf toe huisrowers 'n pa, sy seun en 'n besorgde buurman by 'n woonkompleks in Richardsbaai doodgeskiet het en 'n vrou gewond het.
Aand in Cardiff met geure van Suid-Afrika
Die Britse veteraan-joernalis kyk my in absolute ongeloof aan toe ek hom sê Cardiff is 'n bietjie soos Bloemfontein.
Steinhoff se winkels doen nog fluks sake, en tog kan nóg die bestuur, nóg die groep se eksterne ouditeur waarborg dat dié kleinhandelreus oor 'n jaar nog sal voortbestaan.
Die beleërde Steinhoff het verlede jaar €117 miljoen aan adviseurs en ouditeurs betaal as 'n regstreekse uitvloeisel van die beweerde boekhoubedrog wat by dié firma gepleeg is.
Strenger regulasies oor regeringsuitgawes aan luukses in die hersiene ministeriële handboek kon nie op 'n meer geleë tyd gekom het nie.
PRAGFOTO'S: Wie se Ascot-hoed is die . . . uhmm . . . mooiste?
Wie het Dinsdag die mooiste hoed gedra? Koningin Elizabeth, koningin Maxima of Catherine, hertogin van Cambridge?
Mall of Africa: Winkel-waansin
Deur Jeanne-Marie Versluis 28 April 2016 19:17
'n Chaos op paaie wat na die Mall of Africa lei het Donderdag geheers toe die sentrum in Midrand amptelik geopen is. Foto: Felix Dlangamandla
Chaos het Donderdag geheers toe derduisende mense na die opening van die Mall of Africa in Midrand gestroom het.
Die winkelsentrum is glo "die land se grootste winkelsentrum in 'n enkele bouprojek".
Verkeer op die N1- en N3-hoofweë het weerskante van die Allandale-wisselaar vir kilometers stilgestaan.
'n Kenner het gesê die verkeer gaan nog vir 'n week of twee ontwrig wees. Selfs alternatiewe roetes wat ligter verkeer dra, sal in spitstyd onder druk wees, het Adrian Brislin van die verkeers- en vervoeringenieursfirma MPA Consulting Engineers gesê.
Marketing Concepts en Purple Plumm, woordvoerders vir die ontwikkeling, het gesê sowat 68 000 mense het teen 13:30 die sentrum besoek. Teen 16:00 het sowat 81 000 reeds ingestap.
Hoewel die sentrum met sy 300 winkels om 09:00 amptelik geopen het, was sekere ankerhuurders reeds om 07:00 oop. Teen openingstyd was daar toue mense by van die groot winkels met hul spesiale openingsaanbiedinge.
Teen 17:00 het meer as 81 000 mense die sentrum op openingsdag besoek. Foto: Felix Dlangamandla
Toue mense het later met veral elektroniese toestelle in winkeltrollies uitgestap gekom.
Daar is 6 500 parkeerplekke, maar 'n ekstra 1 500-oorvloeiparkeerplekke is ook beskikbaar gemaak. Al die parkeerplekke was vol.
Vanessa Fourie van Purple Plumm sê alle paaie na die sentrum is "ernstig geaffekteer".
"Dit was ons grootste probleem."
'Ons was soos sardyne ingedruk'
Net voor 07:00 gisteroggend was ek al op pad na die nuwe Mall of Africa-winkelsentrum.
Omdat die Buccleuch-afrit nie ver van my huis af is nie en omdat ek die rit Midrand toe al hoeveel keer afgelê het, het ek verwag om binne 30 minute daar te wees.
Min het ek geweet wat op my wag.
Net ná die Rivoniaweg-afrit op die M1 het die verkeer hoe al stadiger begin beweeg. Ná meer as twee uur se gekruip was ek op die N1, maar dit was nie die einde nie. Ná nog 'n uur het ek net gevorder tot 500 m van die Allandale-afrit af.
Ek het besluit om eerder verby te ry en die New Road-afrit te gebruik en terug te ry na die sentrum toe, wat vinniger was.
Omdat daar min of geen parkeerplek was nie, het mense op die sypaadjies buite die sentrum geparkeer. Ek het besef daar is groot fout toe ek amper 30 minute op een plek gestaan en wag het.
Oral was mense wat die sentrum met bokse en plastieksakke verlaat. "Hoe laat het hulle hier aangekom?" het ek myself gevra.
Om 10:30 het ek besluit om sommer agter iemand se motor te parkeer – ek was moeg, ek wou nie meer nie en het nie meer omgegee nie.
Ek het myself belowe om vinnig te maak en binne toe gehardloop.
Binne was daar nog 'n groot skok. Daar was nêrens om te gaan nie.
Die winkels en die openbare ruimtes was gepak van mense, soos sardientjies in 'n blik. 'n Mens kon nie eens by 'n winkel instap om te sien wat die winskopies is nie.
Ek het moed opgegee, die Krispy Kreme-winkel opgespoor, doughnuts gekoop en uitgestap. Daar was geen rede vir my om langer te bly nie.
Ek dink ek sal die sentrum oor twee maande weer besoek. Miskien sal daar dan minder mense wees. Miskien sal ek dit dan geniet. - Bombi Mavundza
Die Bridal Veil-brug wat spesiaal oor die N1 (suid van die Allandale-wisselaar) gebou is, is egter nog nie aan klante bekend nie.
"Ons glo wanneer dié roete ten volle gebruik word, sal baie van die verkeersopeenhoping verlig word."
'n Besig openingsnaweek word verwag.
Die Johannesburgse metropolisie het die verkeersvloei buite die sentrum gereguleer.
Fourie sê anders as wat op Twitter beweer is, is geen motor op die perseel gesteel nie. Toegang word beheer en 42 polisiebeamptes is gekry om die perseel te patrolleer.
Die eiendomsbeleggingsfonds Attacq en die eiendomsontwikkelaars Atterbury het die sentrum ontwikkel.
Morné Wilken, uitvoerende hoof van Attacq, het gesê mense wat die naweek die sentrum wil besoek, moet dit sterk oorweeg om van Uber-taxi's of die Gautrein gebruik te maak.
"Ons het verwag dat dit baie druk gaan wees, maar nie só druk nie. Ek dink nie mense het besef daar is ander maniere om by die sentrum uit te kom buiten om Allandaleweg te gebruik nie," sê hy.
"Ons is die enigste winkelsentrum waar Gautrein-busse se roete loop en ons het spesiale parkering vir Uber-taxi's."
Brislin sê bouwerk aan 'n sentrum kan nie begin voordat die betrokke munisipaliteit 'n verkeersimpakstudie daarvoor goedgekeur het nie. Die toename in verkeer oor naweke na 'n winkelsentrum word bereken, maar nie vir 'n "spesiale gebeurtenis" soos 'n openingsdag nie.